钦定古今图书集成/理学汇编/文学典/第164卷 > 《徐师曾文体明辩》 > 《跋何居仁与张斗南序》周必大
## 钦定古今图书集成/理学汇编/文学典/第164卷 > 《徐师曾文体明辩》 > 《跋何居仁与张斗南序》周必大

江人临江何居仁，学广闻多，下笔衮衮不休，高谈雄
辩，常屈坐人，屡上南宫，耋老而终。观《送乡人张孝子
序》，议论渊源，词采赡蔚，胸次笔力，可窥一班，其称张
君至矣。古者求忠臣于孝子之门，既举其孝，复勉以
忠，此《诲人本末》之序也。张旧名楠，字南叔，后改名斗
南而字如初，今监郴州酒税。敏达和易，喜从名胜游。
予友许凌志伯高弟也。嘉泰壬戌腊月二十一日。